Sanco hoogs ontevrede ná onnie bedank oor rassistiese uitlatingsArgieffoto Die Suid-Afrikaanse burgerlike organisasie Sanco het Sondag gesê hy aanvaar nie die onderwyser van St. John’s College in Johannesburg se bedanking nadat hy rassistiese en neerhalende uitlatings gemaak het nie. Sanco het in ŉ verklaring gesê die onderwyser moes afgedank gewees het, veral omdat hy tydens ŉ dissiplinêre verhoor skuldig bevind is. Maroela Media het vroeër berig die man is skuldig bevind aan rassistiese en neerhalende uitlatings, dat hy die Suid-Afrikaanse Raad van Opvoeders se gedragskode oortree het asook dat hy die skool se beeld skade berokken het. Die St. John’s College het aanvanklik eers besluit om die onderwyser skriftelik te waarsku, maar hy het later sy bedanking ingedien. “Panyaza Lesufi, die Gautengse LUR vir onderwys, moet onmiddellik ŉ ondersoek na die skool van stapel stuur om uit te pluis waarom sy bedanking aanvaar is. Dié besluit beskerm die oortreder en laat hom skotvry van die voorval afkom,” het Jabu Mahlangu, nasionale woordvoerder van Sanco, gesê. Mahlangu het gesê die onderskeid tussen ŉ afdanking en bedanking is groot, aangesien ŉ bedanking nié ŉ skuldige aan die pen laat ry nie. Hy het op die Menseregtekommissie (MRK) ŉ beroep gedoen om die voorval te ondersoek. Mahlangu het ook gesê privaat skole word beskou as “basisse vir rassisme” omdat die skole “dikwels versuim om rassisme op die regte manier te hanteer”. Hy het gesê die onderwyser moet voortaan verhoed word om weer in die onderwys te dien. “Rassisme moet uitgewis word by skole, en oortreders moet weet dat verdraagsaamheid daarvan ons demokrasie ondermyn.”